Patvirtinta

Plungės rajono savivaldybės

tarybos 2017 m. kovo 30 d.

sprendimu Nr. T1-74

(2017 m. liepos 27 d.

sprendimo Nr.T1-165 redakcija)

**PLUNGĖS RAJONO SAVIVALDYBĖS SMULKIOJO IR VIDUTINIO VERSLO RĖMIMO LĖŠŲ SKYRIMO IR NAUDOJIMO**

**TVARKOS APRAŠAS**

**I SKYRIUS**

**BENDROJI DALIS**

1. Plungės rajono savivaldybės smulkiojo ir vidutinio verslo rėmimo lėšų skyrimo ir naudojimo tvarkos aprašas (toliau – Tvarkos aprašas) reglamentuoja Plungės rajono savivaldybės smulkiojo ir vidutinio verslo (toliau – SVV) rėmimo lėšų (toliau – rėmimo lėšos) administravimą, skyrimą, naudojimą, jų apskaitą, panaudojimo kontrolę.
2. Tvarkos aprašo įgyvendinimo metu vadovaujamasi Lietuvos Respublikos įstatymais, nutarimais ir kitais teisės aktais, Savivaldybės tarybos sprendimais, Administracijos direktoriaus įsakymais ir šiuo Tvarkos aprašu, reglamentuojančiais smulkiojo ir vidutinio verslo rėmimą.
3. Lėšos smulkiajam ir vidutiniam verslui remti kiekvienais metais numatomos Savivaldybės biudžeto Ekonominės ir projektinės veiklos programoje.

**II SKYRIUS**

**RĖMIMO LĖŠŲ NAUDOJIMO TIKSLAS, UŽDAVINAI IR SKYRIMAS**

1. SVV rėmimo tikslas – sudaryti palankias sąlygas verslo plėtrai Plungės rajono savivaldybėje.
2. Uždaviniai:
   1. skatinti Plungės rajono gyventojų bei įmonių verslumą bei konkurencingumą;
   2. sudaryti palankesnes veiklos sąlygas pradedantiems smulkiojo ir vidutinio verslo subjektams ir kuriantiems naujas darbo vietas;
   3. skatinti SVV subjektų dalyvavimą įvairiuose nacionaliniuose ir tarptautiniuose renginiuose;
   4. sudaryti sąlygas smulkiųjų ir vidutinių verslininkų profesiniam tobulėjimui.
3. Rėmimo lėšos skiriamos šioms verslo sritims:
   1. Dokumentais pagrįstų pradinių įmonės įregistravimo išlaidų kompensavimas - iki 100 proc. Pradines įmonės steigimo išlaidas sudaro: mokestis notarui už steigiamo juridinio asmens steigimo dokumentų ir įstatymų reikalavimų atitikties patvirtinimą bei patvirtinimą, kad juridinį asmenį įregistruoti galima, mokestis VĮ Registrų centrui už juridinio asmens laikino pavadinimo įtraukimą į registrą ir juridinio asmens įregistravimą; apmokėjimas už suteiktas steigimo dokumentų rengimo paslaugas. Pareiškėjas prašymą rėmimo lėšoms gauti gali teikti ne vėliau kaip per vienerius kalendorius metus nuo SVV subjekto įsteigimo iki prašymo rėmimo lėšoms gauti pateikimo dienos.
   2. Informacinių ir reklaminių leidinių leidimo ir reklamos priemonių išlaidų dalinis kompensavimas (išskyrus „Google AdWords“ paslaugų įsigijimą) – 50 proc., bet ne daugiau kaip 500 eurų. Prioritetas teikiamas asocijuotoms arba ne asocijuotoms verslo grupėms, atstovaujančioms ne mažiau kaip trims SVV subjektams ir prisistatantiems kaip Plungės rajono SVV subjektai - šiai priemonei finansuoti skiriama 50 proc., bet ne daugiau kaip 1000 eurų.
   3. Įmonės interneto svetainės kūrimo ir (ar) atnaujinimo išlaidų dalinis kompensavimas – 50 proc., bet ne daugiau kaip 500 eurų. Pagrindines internetinių svetainių kūrimo išlaidas sudaro: mokestis už atliktus svetainės kūrimo darbus, mokestis už internetinės svetainės adreso (vardas.lt) įsigijimą ir palaikymą vienerius metus, mokestis už svetainės talpinimą serveryje (kompensuojama ne daugiau kaip 12 mėnesių mokestis).
   4. Verslo parodų, mugių ir kitų renginių, kurie vyko tik kituose Lietuvos miestuose ir šalyse, išlaidų dailinis kompensavimas. Parodoje, mugėje ir kt. dalyvavusiam ir savo produkciją pristačiusiam pareiškėjui kompensuojama iki 30 proc., bet ne daugiau kaip 300 eurų. Prioritetas teikiamas asocijuotoms ir (arba) ne asocijuotoms verslo grupėms, atstovaujančioms ne mažiau kaip trims SVV subjektams tarptautinėse ar nacionalinėse parodose, mugėse bei kituose renginiuose ir prisistatantiems kaip Plungės rajono SVV subjektai – šiai prioritetinei priemonei finansuoti skiriama 50 proc., bet ne daugiau kaip 1000 eurų. Dalyvavimo parodose išlaidas sudaro: registracijos mokestis, parodos ploto nuoma, stendų dizainas ir įranga; papildoma stendų įranga ir paslaugos; reklamos paslaugos (reklaminiai spaudiniai, įrašai kataloge); muitinės tarpininko paslaugos ir krovos darbai; parodos eksponatų draudimas; apgyvendinimo paslaugos ir kelionės išlaidos.
   5. Įmonei ar organizacijai, įsipareigojančiai suorganizuoti metinį Plungės rajono savivaldybės verslui skirtą renginį, skiriama iki 30 proc. patiriamoms (pagal išankstines apmokėjimo sąskaitas faktūras) arba patirtoms renginio išlaidoms (be PVM) padengti, bet ne daugiau kaip 300 eurų.
   6. SVV įmonės vadovų ir (ar) darbuotojų kvalifikacijos kėlimo kursų, mokymų, seminarų išlaidų dalinis kompensavimas – iki 50 proc. tinkamų kompensuoti kvalifikacijos kėlimo kursų, mokymų, seminarų išlaidų, bet ne daugiau kaip 300 eurų. Taip pat rėmimo lėšos gali būti skiriamos finansuoti privalomus vadovų mokymus (priešgaisrinės, darbų saugos ir pan.).
   7. SVV subjektams, pateikusiems paraiškas teritorinei darbo biržai pagal Vietinio užimtumo iniciatyvų (VUI) programas ir jas įgyvendinantiems Plungės rajono savivaldybės teritorijoje, skiriama100 eurų.
4. Bendras rėmimo lėšų dydis vienam pareiškėjui per vienerius kalendorinius metus negali viršyti 1000 eurų. Rėmimo lėšos gali būti skiriamos išlaidoms (be PVM), patirtoms ir apmokėtoms per einamuosius ir už vienerius ankstesnius metus nuo sąskaitos faktūros išrašymo dienos iki prašymo pateikimo dienos, kompensuoti (išskyrus 6.5 punkte nurodytiems subjektams).
5. SVV subjektas rėmimo lėšas tai pačiai verslo skatinimo sričiai gali gauti tik vieną kartą per 3 metų veiklos laikotarpį.
6. Jei rėmimo lėšas norinčių gauti pareiškėjų yra daugiau, negu galima patenkinti turimomis lėšomis, prioritetas teikiamas pareiškėjams, atsižvelgiant į:
   1. vėliausiai pagal įsisteigimo datą įsisteigusiems SVV subjektams;
   2. jei anksčiau įmonei rėmimo lėšų nebuvo skirta;
   3. įmonės darbuotojų skaičių;
   4. jaunimą iki 29 m.

**III SKYRIUS**

**TEISĖ GAUTI RĖMIMO LĖŠAS**

1. Rėmimo lėšos skiriamos besikuriantiems arba įsikūrusiems SVV subjektams įregistruotiems Plungės rajono savivaldybės teritorijoje.
2. Rėmimo lėšos neskiriamos:
   1. smulkiojo ir vidutinio verslo subjektams, besiverčiantiems alkoholinių gėrimų gamyba, tabako gaminių gamyba, azartinių lošimų ir lažybų organizavimo veikla;
   2. valstybės ir Savivaldybės įmonėms;
   3. įmonėms, kuriose valstybei, Savivaldybei priklauso daugiau kaip ½ įstatinio kapitalo ar balsavimo teisių;
   4. įmonėms, kurių daugiau kaip ¼ įstatinio kapitalo ar balsavimo teisių priklauso vienai ar kelioms įmonėms, nepatenkančioms į Lietuvos Respublikos smulkiojo ir vidutinio verslo plėtros įstatymu apibrėžtą labai mažų, mažų ir (ar) vidutinių įmonių kategoriją.

**IV SKYRIUS**

**KOMISIJOS KOMPETENCIJA IR RĖMIMO LĖŠŲ NAUDOJIMO KONTROLĖ**

1. Sprendimus dėl rėmimo lėšų skyrimo ir naudojimo priima komisija, sudaryta Savivaldybės tarybos kadencijos laikotarpiui iš 7 narių: 3 - Savivaldybės tarybos nariai, 2 - Savivaldybės administracijos atstovai ir 2 - verslo atstovai.
2. Komisiją sudaro, jos sudėtį keičia bei komisijos pirmininką skiria Savivaldybės taryba.
3. Pagrindinė komisijos veiklos forma yra posėdis.
4. Komisijos posėdžius šaukia ir organizuoja komisijos pirmininkas.
5. Rėmimo lėšas koordinuoja Plungės rajono savivaldybės administracijos Strateginio planavimo ir investicijų skyrius, kuris priima pareiškėjų prašymus ir kitus dokumentus, reikalingus komisijos darbui.
6. SVV rėmimo lėšų buhalterinę apskaitą tvarko Savivaldybės administracijos Buhalterinės apskaitos skyrius.
7. Rėmimo lėšų skyrimo ir naudojimo kontrolę vykdo Savivaldybės Kontrolės ir audito tarnyba.

**V SKYRIUS**

**DOKUMENTŲ RĖMIMO LĖŠOMS GAUTI PATEIKIMO IR LĖŠŲ SKYRIMO TVARKA**

1. Patvirtinus biudžete lėšas, kvietimai rėmimo lėšoms gauti skelbiami du kartus per metus, jei lieka nepanaudotų lėšų, gali būti skelbiamas trečias kvietimas. Informacija apie prašymų priėmimą skelbiama Savivaldybės interneto svetainėje [www.plunge.lt](http://www.plunge.lt) ir vietinėje spaudoje.
2. Tvarkos aprašo 21 punkte nurodyti dokumentai gali būti teikiami elektroninėmis priemonėmis arba popieriniu variantu.
3. Per 10 darbo dienų nuo prašymo gavimo dienos patikrinamas gautų dokumentų tinkamumas, esant neatitikimų - informuojamas SVV subjektas, kuris per 5 darbo dienas privalo pateikti prašomus dokumentus.
4. Pareiškėjai, siekdami gauti rėmimo lėšas, turi pateikti šiuos dokumentus:
   1. užpildytą nustatytos formos prašymą;
   2. patvirtintą juridinio asmens registravimo pažymėjimo ar kito dokumento, patvirtinančio teisę į veiklą, kopiją;
   3. patirtų išlaidų patvirtinančius dokumentus ir tų patirtų išlaidų apmokėjimą patvirtinančių dokumentų kopijas;
   4. pareiškėjai, siekdami gauti rėmimo lėšas 6.2, 6.3, 6.4 punktuose nurodytoms verslo sritims, turi pateikti papildomos informacijos (nuotrauką, pavyzdį, kopiją ar pan.) apie nupirktą (įsigytą) produktą ir (ar) paslaugą.
   5. įgaliojimo ar kito dokumento, suteikiančio teisę atstovauti smulkiojo ir vidutinio verslo subjektui, teikiančiam prašymą rėmimo lėšoms gauti, kopiją;
   6. kitus papildomus dokumentus.
5. Visų prie prašymo pateikiamų dokumentų kopijos turi būti patvirtintos įmonės vadovo parašu. Jei kopijas tvirtina įgaliotas asmuo, pateikiamas pareiškėjo įmonės vadovo įgaliojimas.
6. Komisijai pateikti dokumentai ar jų kopijos rėmimo lėšoms gauti SVV pareiškėjams negrąžinami.
7. Komisija prašymo nesvarsto, jeigu:
   1. pareiškėjas pateikia ne visus Tvarkos apraše nurodytus rėmimo lėšoms gauti reikalingus dokumentus;
   2. jeigu ją pateikė ne SVV subjektas ar įgaliotas asmuo;
   3. pareiškėjo įmonė verčiasi Aprašo 11 punkte minima veikla.
8. Komisija, išanalizavusi ir įvertinusi visus prašymus, surašo posėdžio protokolą, kuriame nurodomi rekomenduojami finansuoti pareiškėjai bei skiriamų rėmimo lėšų sumos, ir teikia jį Strateginio planavimo ir investicijų skyriui.
9. Strateginio planavimo ir investicijų skyrius, atsižvelgdamas į komisijos protokolą, rengia Savivaldybės administracijos direktoriaus įsakymo projektą dėl rėmimo lėšų gavėjų sąrašo ir skiriamos rėmimo lėšų sumos.
10. Rėmimo lėšų gavėjų sąrašas ir skiriamos rėmimo lėšų sumos tvirtinami Savivaldybės administracijos direktoriaus įsakymu.
11. Savivaldybės administracija, atstovaujama Savivaldybės administracijos direktoriaus, ir pareiškėjas sudaro Savivaldybės biudžeto lėšų naudojimo sutartį (toliau – sutartis). Kvietimas pasirašyti sutartį galioja 30 kalendorinių dienų nuo jo išsiuntimo dienos.
12. Lėšas pareiškėjui Savivaldybės administracijos Buhalterinės apskaitos skyrius pagal pasirašytą sutartį ir sutarties priedus per 30 kalendorinių dienų po sutarties pasirašymo datos perveda į pareiškėjo nurodytą sąskaita.
13. Pareiškėjas skirtas lėšas gali naudoti tik sutartyje nurodytiems tikslams įgyvendinti ir tik pagal nurodytą rėmimo lėšų naudojimo paskirtį.

**VI SKYRIUS**

**KONTROLĖ, ATSAKOMYBĖ IR GINČŲ SPRENDIMO TVARKA**

1. Rėmimo lėšų gavėjas (toliau – gavėjas) visiškai atsako už tikslinį lėšų panaudojimą.
2. Gavėjas teikia Savivaldybės administracijos skyriams prašomą informaciją apie projekto vykdymą ir skirtų lėšų panaudojimą.
3. Gavėjas, pateikęs klaidingas žinias apie rėmimo lėšų naudojimą ar ne pagal paskirtį panaudojęs Savivaldybės biudžeto lėšas, atsako Lietuvos Respublikos teisės aktų nustatyta tvarka.
4. Visi kilę klausimai ar ginčai sprendžiami Lietuvos Respublikos teisės aktų nustatyta tvarka.

**VII SKYRIUS**

**BAIGIAMOSIOS NUOSTATOS**

1. Tvarkos aprašas priimamas, keičiamas ir pripažįstamas netekusiu galios Savivaldybės tarybos sprendimu.
2. Prašymo, sutarties, išlaidų sąmatos, Lėšų skyrimo ir naudojimo komisijos veiklos ataskaitos ir Savivaldybės biudžeto lėšų panaudojimo ataskaitos formos tvirtinamos Savivaldybės administracijos direktoriaus įsakymu ir viešai skelbiamos Savivaldybės interneto svetainėje.
3. Informacija apie finansuojamus projektus skelbiama Savivaldybės interneto svetainėje.

––––––––––––––––––––